पिस्टल लहराते बस में घुसे थे बदमाश; बस के बाहर से भी की थी फायरिंग
Rajasthan Bharatpur Kuldeep Jaghina Murder Case भरतपुर में 12 जुलाई को हुए कुलदीप हत्याकांड का वीडियो सामने आया है। हालांकि यह वीडियो वारदात के बीच का है, जिसमें आरोपी बस के बाहर से फायरिंग करते हुए दिखाई दे रहे हैं।
भरतपुर में 12 जुलाई को हुए कुलदीप हत्याकांड का मंगलवार को एक वीडियो सामने आया है। यह सीसीटीवी फुटेज घटनास्थल अमोली टोल प्लाजा पर बदमाशों के बस में चढ़ने और उतरने का है। इसमें आरोपी आरजे-14-पीई-4364 नंबर की रोडवेज बस के बाहर से फायरिंग करते हुए दिखाई दे रहे हैं।
इस वीडियो में डरे-सहमे बदहवास यात्री खिड़कियों से कूदकर भागते हुए दिखाई दे रहे हैं। वीडियो में साफ दिखाई दे रहा है कि आरोपियों ने बड़ी तसल्ली से वारदात को अंजाम दिया। अगर आरोपी चाहते तो कुलदीप जघीना के साथी विजयपाल की भी हत्या कर सकते थे, लेकिन आरोपियों का मुख्य टारगेट कुलदीप ही था।
क्या दिखाई दे रहा है वीडियो में...
वीडियो में दिखाई दे रहा है कि काली टी-शर्ट में लोकेन्द्र गुर्जर उर्फ लोकी, सफेद शर्ट में पंकज जाट और लाल टी-शर्ट में एक युवक बस की तरफ बढ़ रहे हैं।
अचानक तीनों टोल बूथ के पीछे भाग जाते हैं। फिर से लोकी और पंकज बस की तरफ आते हैं। तब तक बस चल देती है। बस स्पीड नहीं पकड़ पाती, इतने में यात्री चलती बस में से उतरने लगते हैं। तभी लोकी, पंकज और रोबिन जाट बस की तरफ बढ़ते हैं।
पंकज फायर करने की कोशिश करता है। उसके हाथ में पिस्टल है। रोबिन बस के भीतर देखता है तो लोकी बस में चढ़ जाता है। पंकज नीचे घूमता रहता है। तभी लोकी बस से उतरता है और पंकज, रोबिन और लाल टी-शर्ट पहने युवक को बस में चढ़ाता है।
दूसरी तरफ एक यात्री बस के केबिन की खिड़की से निकलता है और कूदकर जान बचाता है। दूसरे यात्री भी खिड़कियों से कूदकर भागने लगते हैं। तभी लाल टी-शर्ट पहना युवक हथियार लेकर बस में से उतरता है। इस दौरान बस के अंदर बदमाश वारदात को अंजाम देते रहते हैं। उसके बाद पंकज और बाकी के बदमाश बस में से उतरते हैं।
इसके बाद लोकी उन्हें दोबारा बस में चढ़ने को कहता है। वे दोबारा बस में चढ़ जाते हैं। रोबिन कुर्ता पहने युवक से खिड़की में से फायरिंग करने को कहता है। कुछ देर में तीन बदमाश बस में उतर कर भागने लगते हैं।
बस में कुलदीप की गोलियों से भूनकर की थी हत्या
4 सितंबर 2022 को बीजेपी नेता कृपाल जघीना की कुलदीप और उसके साथियों ने गोलियों से भून कर हत्या कर दी थी। इसके बाद कुलदीप, उसके पिता कुंवरजीत सहित कृपाल की हत्या में शामिल आरोपियों को गिरफ्तार कर लिया था।
12 जुलाई को कृपाल की हत्या के आरोपी कुलदीप और विजयपाल को रोडवेज बस से जयपुर से भरतपुर कोर्ट पेशी के लिए लाया जा रहा था। इस दौरान अमोली टोल प्लाजा पर बस में कुलदीप को गोलियों से छलनी कर दिया।
अब तक 6 आरोपी गिरफ्तार
पुलिस ने बस की रेकी करने के आरोप में अमनदीप सिंह और कुलदीप सिंह को आगरा से गिरफ्तार किया था। दोनों सगे भाई हैं। इनके पिता पुष्कर सिंह पुलिसकर्मी है। अमनदीप और कुलदीप बस के पीछे चल रही क्रेटा कार में मौजूद थे। इसके अलावा वारदात के तुरंत बाद बाइक से भागे विष्णु जाट और बबलू गुर्जर को पुलिस ने पीछा कर मुठभेड़ के बाद दबोचा। वारदात में शामिल धर्मराज जाट और सौरभ को भी पुलिस ने पकड़कर रिमांड पर लिया। इस तरह 13 में से कुल 6 आरोपी पुलिस की गिरफ्त में हैं।
इन 4 पर 25-25 हजार का इनाम
पुलिस ने 4 फरार आरोपियों की तस्वीर जारी करते हुए 25-25 हजार का इनाम घोषित किया है। इनमें रोबिन जाट निवासी अलाउद्दीन कॉलोनी थाना कोतवाली, भरतपुर, पंकज जाट निवासी चारधोक जघीना उद्योगनगर, भरतपुर, लोकेंद्र उर्फ लोकी गुर्जर निवासी मालीपुरा, थाना सेवर, भरतपुर और देवेंद्र जाट निवासी पपरेरा, थाना कुम्हेर, भरतपुर शामिल हैं।
इनके अलावा 3 अज्ञात बदमाशों को भी वॉन्टेड की लिस्ट में शामिल किया गया है। फरार आरोपियों को पकड़ने के लिए भरतपुर पुलिस स्पेशल और साइबर टीमों की मदद से लोकेशन सर्च कर रही है।
कुलदीप जघीना को टारगेट कर बस को घेरने आए बदमाशों को पंकज जाट लीड कर रहा था। पंकज कृपाल जघीना के भाई रविंद्र जघीना का बेटा है। रविंद्र पुलिसकर्मी है और सेवर थाने में तैनात है। वारदात को लेकर भरतपुर के हलैना थाना व रुदावल थाना में कुल 3 केस दर्ज किए गए हैं।
यह भी पढ़ें
पुलिस की आंख में मिर्च झोंककर बदमाश की हत्या:भाजपा नेता की हत्या का आरोपी था, दो कार और 3 बाइक से पीछा कर रहे थे हत्यारे
राजस्थान के भरतपुर में BJP नेता कृपाल जघीना हत्याकांड के आरोपी की बुधवार को गोलियों से भून कर हत्या कर दी गई। घटना बुधवार दोपहर करीब 12 बजे आमोली टोल प्लाजा के पास की है।आरोपी कुलदीप जघीना और उसके साथी विजयपाल को पुलिस बस से पेशी के लिए भरतपुर कोर्ट ले जा रही थी। बस जब आमोली टोल प्लाजा पर रुकी तो वहां मौजूद दो बदमाश बस में चढ़े। (पढ़ें पूरी खबर)
बस में पुलिसवालों के पीछे बैठा था बदमाश...पार्ट 1:6 महीने पहले बन गया था भाजपा नेता के हत्यारे के मर्डर का प्लान
भरतपुर में अमोली टोल पर कृपाल हत्याकांड के आरोपी कुलदीप की रोडवेज बस में हत्या कर दी गई। हथियारबंद 7 चालानी गार्ड, एस्कॉर्ट करती दो थानों की गाड़ियां और उनमें मौजूद 8 पुलिसकर्मी, राइफलें और कारतूस के बावजूद बदमाशों ने बड़ी आसानी से इतने बड़े हत्याकांड को अंजाम दिया। बदमाश इतने बेखौफ थे कि बिना चेहरा ढके पहुंचे। टोल प्लाजा पर कई लोगों के सामने ऑटोमैटिक हथियारों को लोड किया। (पढ़ें पूरी खबर)
शूटर बोला- सिर्फ कुलदीप के मर्डर का ऑर्डर था:बस में मास्क लगाकर बैठा था हत्यारा; चालानी गार्ड ने टोका था
भरतपुर कुलदीप हत्याकांड में कई बड़े-बड़े खुलासे हो रहे हैं। अब पूछताछ में सामने आया है कि कुलदीप पर सबसे ज्यादा फायर करने वाला विष्णु उसी रोडवेज बस में महुआ (दौसा) से चढ़ा था। वह कुलदीप की सीट के पीछे वाली सीट पर मास्क लगाकर बैठा था। (पढ़ें पूरी खबर)